[Марк] шәара шәҿы днеины дҟалар — сасдкылара игшәмырхан (Кәал. 4:10).
Марк егьырҭ рымаҵ аура дазхиан, уи агәырӷьарагьы изаанагон. Зны иара апостол Павел дицын, даҽазны Пиотр. Марк урҭ апостолцәа рҭахрақәа дреиҷаҳауан, иҟалап иара дара рзы афатә ааихәозҭгьы, иахьаангылаша аҭыԥ иԥшаауазҭгьы, иара убас егьырҭ аусқәа наигӡозҭгьы, убас ала рмаҵзура анагӡара дрыцхраауа (Аус. 13:2—5; 1 Пиотр 5:13). Павел Анцәа Иаҳра аус аҿы амаҵ ицызуаз, насгьы игәы шьҭызхуаз аишьцәа рыӡбахә аниҳәоз, Марк ихьӡгьы урҭ инарылакны иҳәеит (Кәал. 4:11). Марк апостол Павел иҩызцәа гәакьақәа дыруаӡәкхеит. 65 шықәса раҟара шыҟаз ҳ. ҳ. аан Павел Рим аҵыхәтәантәи иҭакра аан, Тимофеи аҩбатәи асаламшәҟәы изиҩит. Уи асаламшәҟәаҿы иара Тимофеи диҳәеит иаарласны иара иахь днеирц, Маркгьы дигарц (2 Тим. 4:11). Ҳәарада, Павел Марк иҟынтә иоухьаз ацхыраара ахә ҳаракны ишьон, убри аҟынтә акрызҵазкуаз уи аамҭазы дивагылазарц иҭахын. Марк Павел дицхраауан, иҟалап иара Павел изы афатә ааигозҭгьы, мамзаргьы асаламшәҟәқәа рыҩразы иаҭахыз аҩыгеи аикәарҳәқәеи изнеигозҭгьы. Иҟалап Павел иоуз ацхыраареи агәышьҭыхреи дыршьраны даныҟаз амш ааиаанӡа инханы иҟаз аамҭа цәгьа ахгара ицхраазар. w20.01 11, абз. 12, 13
Шәааи Сара сахь (Матф. 11:28).
Ҳара имариам аԥсҭазааратә мҩа алаҳхит, ҳхы мап ацәаҳкит. Иисус иҳәеит ишҳашьҭашәарыцало. Аха агәра ганы ҳаҟазар ҳалшоит Иегова ауадаҩрақәа зегьы рыхгара дышҳацхраауа. Шаҟа уадаҩра ҳхаҳго аҟара, убри аҟара ҳаӷәӷәахоит (Иак. 1:2—4). Уи адагьы, ҳара агәра ганы ҳаҟазар ҳалшоит Иегова иҳагу-иҳабзоу шҳаиҭало, Иисус ҳшымҩақәиҵало, насгьы ҳашьцәеи ҳаҳәшьцәеи ҳгәы шышьҭырхло (Матф. 6:31—33; Иоанн 10:14; 1 Фес. 5:11). Иисус «шьаҟәаҵрала игәаҟуаз», ичмазаҩыз аԥҳәыс данихәышәтәыз аҽныҵәҟьа лымчқәа ҭалеит (Лука 8:43—48). Аха лымчқәа лылымӡаарц азы Христос изиашоу иҵаҩцәа дыруаӡәкхар акәын. Дыруаӡәкхама лара урҭ? Лара Иисус иуӷә даҵаларц лыӡбазар, зеиԥшыҟам аҳамҭа лоуит — ажәҩан аҿы Иисус амаҵ ицызуа дыруаӡәкхеит! Христос дишьҭанеиларц азы мап зцәылкыз егьа ирацәазаргьы, илоуз аҳамҭа акырӡа еиҳахеит. Ҳара ҳзықәгәыӷуа наунагӡатәи аԥсҭазаара ажәҩан аҿы акәзаргьы, адгьыл аҿы акәзаргьы, Иисус «шәааи Сара сахь» ҳәа иҳаиҭаз ааԥхьара ахьҳадаҳкылаз даараӡа ҳаигәырӷьоит! w19.09 25, абз. 21, 22
Аҩны ҟәыӷарала еиҿкаахоит, гәеилых бзиала ишьақәыргылахоит (Ажәам. 24:3).
Ацхыраара зҭахыз Давид ицыз ауаа ибеиаз Навал и́ҳәеит фатә хәыҷык риҭарц. Дара ацәҳәыраҿы ианыҟаз Навал иуасақәа рыхьчон аҟынтә, фатә хәыҷык риҭарц иахьиҳәаз акгьы амамызт. Аха зхада аӡә изымхәыцуаз Навал мап икит. Давид уи игәы ԥнажәеит, иара иӡбеит Навалгьы иҩнаҭаҿы иҟаз ахацәагьы ишьырц (1 Сам. 25:3—13, 22). Аԥшӡара адагьы, аҟәышрагьы злаз Навал иԥҳәыс Авигеиа агәымшәара ду аалырԥшит. Лара Давид диашьапкны диҳәеит ашьакаҭәаразы ахара ихы иадимҵарц. Лара лажәақәа ырхааны Давид иалҳәеит аус Иегова инапы ианиҵарц. Ахынраалареи аҟәыӷареи зныԥшуаз Авигеиа лажәақәеи лусқәеи Давид игәаҵанӡа инеит. Иара Иегова иоуп бысзаазышьҭыз ҳәа леиҳәеит. Ус иагьыҟаҵәҟьан (1 Сам. 25:23—28, 32—34). Авигеиа аҟазшьа бзиақәа ахьеизлырҳаз абзоурала Иегова ихы даирхәалар илшон. Убас еиԥш иахьагьы Иегова ихы иаирхәалар илшоит аҟәыӷара еиззырҳауа, насгьы хаала алабжьара аҭашьа зҵо аиҳәшьцәа, рҭаацәарақәа ирӷәӷәаларц, насгьы аизараҿы егьырҭ ацхыраара риҭаларц азы (Тит 2:3—5). w19.10 23, абз. 10